Foto's: Dodetal styg, honderde steeds vermis in Kalifornië | Maroela Media
Pres. Donald Trump groet vir Gavin Newsom, goewerneur-gunsteling in Kalifornië, by die Beale-lugmagbasis (17 November 2018). Foto: Evan Vucci/AP
Die dodetal van die sogenaamde Camp Fire in noordelike Kalifornië in die VSA het tot 76 gestyg, terwyl minstens 1 270 mense nog vermis word.
CBS News berig die brand is sowat 55% onder beheer nadat dit reeds meer as 60 000 ha verwoes het. In die suide van Kalifornië, net buite Los Angeles, is die Woolsey-brand 82% onder beheer met 40 000 ha wat in dié brand verwoes is.
Pres. Donald Trump het die naweek die gebied besoek waar huise deur die Camp Fire verwoes is, waarna hy ook die skade van die Woolsey-brand in Malibu gaan besigtig het.
BBC berig Trump het in die dorp Paradise gesê dit is "hartseer om dié toneel te sien".
"Om te sien wat hier gebeur het … niemand het ooit gedink dit sal gebeur nie." Hy het gesê bosbestuur en instandhouding van woude moet gedoen word en die regering sal saam met omgewingsgroepe werk om dié doelwit te bereik. "Ek dink almal het die lig gesien. Ek dink nie ons sal so iets ooit weer tot so 'n mate sien gebeur nie."
'n Snuffelhond soek na slagoffers van die Camp Fire in Paradise, Kalifornië (15 November 2018). Foto: Noah Berger
Kory Honea, woordvoerder van owerhede in Butte County, sê van die 76 mense wat dood is, is 63 as tentatief geïdentifiseer. Weermagtroepe help steeds forensiese spanne en snuffelhonde om te soek na menslike oorskot tussen die puin, agt dae nadat die Camp Fire begin het.
BBC berig Honea het gesê die lys van vermistes is "onverwerkte data" en die moontlikheid bestaan dat van die name meer as een keer op die lys verskyn. Van die mense op die lys mag moontlik buite gevaar wees, maar nie daarvan bewus wees dat hulle as vermis aangemeld is nie. Hy het 'n beroep op inwoners gedoen om die lys na te gaan en owerhede te laat weet indien hul naam of 'n naasbestaande se naam onnodig op die lys verskyn.
Fox News berig 'n nagwaak word beplan vir die slagoffers van Paradise Sondagmiddag by 'n kerk in Chico, wes van Paradise.
Huise wat tot op die grond afgebrand het in die Camp Fire in Paradise, Kalifornië (15 November 2018). Foto: Noah Berger
Intussen veroorsaak die digte rook van die brande gevaarlike toestande vir reddingswerkers en inwoners. Verskeie inwoners het gesigsmaskers by hardewarewinkels gekoop en dra dit dwarsdeur die dag om hulle teen die rook te beskerm.
CBS News berig die organisasie Purple Air sê die lugkwaliteit in Kalifornië is tans die slegste ter wêreld, selfs slegter as stede in Indië en China. Inwoners is aangemoedig om eerder binnenshuis te bly om die rook te vermy.
Reddingspanne hoop dat die reënval wat vir die middel van die week voorspel word verligting sal bring in terme van die droë en warm toestande, maar sê dit kan ook die soektog na die oorskot van oorledenes bemoeilik.
"Dit is 'n ontmoedigende situasie," sê Honea. "Soveel as wat ek wens ons kan deur al die puin werk voor die reën begin val, weet ek nie of dit moontlik is nie."
Reddingswerkers soek deur die puin van die brand in Paradise, Kalifornië (13 November 2018). Foto: Li Ying/Xinhua
Huise is as't ware platgevee deur die Camp Fire in Paradise, Kalifornië (15 November 2018). Foto: Noah Berger
Handskoene lê in 'n uitgebrande motor wat deur die Camp Fire in Paradise, Kalifornië verwoes is (15 November 2018). Foto: Noah Berger
'n Reddingswerker werk deur die puin van die brand in Paradise, Kalifornië (13 November 2018). Foto: Li Ying/Xinhua
Beamptes kyk na 'n plek waar daar moontlik menslike oorskot kan wees tussen die puin van 'n huis wat in die Camp Fire vernietig is. Foto: John Lochner/AP
Bou jou huis in 'n dorp of uitbreiding binne 'n plantasie (bloekom?) Ek raai die huis is ook van hout.
Lyk soos 'n toneel na 'n atoombom in Japan afgegooi is. En almal was bedag op aardbewings toe kom die gevaar uit 'n ander hoek.
Dis verskriklik, my hart gaan uit na die families. Groot skade vir almal.
Seker die duiwel.
'n Groot LES vir ons as mense 'Moenie Jou SKAT bêre' waar 'MOT, ROES en VUUR dit in 'n oogwink kan vernietig nie MAAR by GOD waar ons ewig SAL LEWE !!!!!! ??? Ons bid vir humanitêre HULP ?